Man probeer glo bank met bom beroofDie foto is deur MyForuways op Facebook gelaai. ŉ Polisiewoordvoerder, ao. Balan Muthan, sê die 31-jarige man het Maandagmiddag omstreeks 16:00 die Standard Bank by die Northgate-winkelsentrum binnegegaan. Hy het ŉ klein swart sak in sy hand gehad en het ŉ nota aan die teller oorhandig. “Die nota het gesê: ‘Ek het ŉ bom, gee my al jou kontant’.” Die teller het die nota aan die bankbestuurder oorhandig wat die stilalarm geaktiveer het. Die polisie het die man in hegtenis geneem. Muthan sê daar was slegs ŉ paar stukkies papier in die sak en nie ŉ bom nie. Niemand is tydens die voorval beseer nie.